ཉིན་རྒྱབ་གསར་འགོད་ལྷན་ཚོགས་ཤིག་གི་སྐབས།གཙོ་བོ་༧གོང་ས་༧སྐྱབས་མགོན་ཆེན་པོ་མཆོག་གིས་འཛམ་གླིང་ནང་བྱམས་པ་དང་བརྩེ་བའི་རིན་ཐང་གོང་འཕེལ་གཏོང་ཐབས་དང་།ཆོས་ལུགས་མཐུན་བསྒྲིལ།བོད་དང་རང་འབྱུང་ཁོར་ཡུག་སྲུང་སྐྱོབ་གནང་རྒྱུ་བཅས་༧གོང་ས་༧སྐྱབས་མགོན་ཆེན་པོ་མཆོག་གི་ཐུགས་བསྐྱེད་ཕུགས་དགོངས་གསུམ་གྱི་སྐོར་ངོ་སྤྲོད་གནང་ཡོད་པ་རེད།འདས་པའི་གཟའ་འཁོར་འགའ་ཤས་རིང་རྒྱ་གར་ཐེ་བའི་འཛམ་གླིང་གི་བརྒྱུད་ལམ་འདྲ་མིན་གྱི་ནང་ད་རེས་༧གོང་ས་༧སྐྱབས་མགོན་ཆེན་པོ་མཆོག་རྟ་དབང་ཁུལ་ཆིབས་བསྒྱུར་སྐྱོང་སྐབས།༧སྐུའི་ཡང་སྲིད་ཀྱི་གནད་དོན་སྐོར་གསལ་བསྒྲགས་ཤིག་གནང་སྲིད་པའི་སྐོར་གྱི་གནས་ཚུལ་དང་དཔྱད་གཏམ་སྣ་ཚོགས་པ་ཞིག་སྤེལ་ཡོད་པ་རེད།འོན་ཀྱང་༧གོང་ས་༧སྐྱབས་མགོན་ཆེན་པོ་མཆོག་གིས་གསར་འགོད་ལྷན་ཚོགས་སྐབས།ད་ལྟ་༧སྐུའི་ཡང་སྲིད་ཐག་གཅོད་བྱེད་པའི་དུས་ལ་བབས་མེད་པ་དང་།ཡང་༧སྐུའི་ཡང་སྲིད་དགོས་མིན་ནི་བོད་མི་དམངས་ཀྱིས་ཐག་གཅོད་བྱེད་དགོས་པ་ཡིན་པ་བཀའ་གནང་འདུག།ཡང་རྒྱ་ནག་གི་ངོས་ནས་༧སྐུའི་ཡང་སྲིད་ཐད་ཐེ་ཇུས་བྱེད་སྲིད་པའི་ཐད་དགོངས་ཚུལ་བཀའ་འདྲི་ཞུས་སྐབས།༧གོང་ས་༧སྐྱབས་མགོན་ཆེན་པོ་མཆོག་གིས་རྒྱ་ནག་གཞུང་གིས་ཡང་སྲིད་བསྐོ་བཞག་མ་བྱེད་གོང་རྒྱ་ནག་གི་ངོས་ནས་སྔོན་ལ་སྐྱེ་བ་སྔ་ཕྱི་འདོད་མིན་གསལ་པོར་བཟོ་དགོས་ཀྱི་རེད་ཅེས་བཀའ་གནང་འདུག།